उत्कृष्ट प्राचार्य पर भड़के डीईओ पटवारे एनएसएस कैंप रवाना
मॉडल प्राचार्य को हटाया, बजाज को प्रभार दिया
भास्कर संवाददाता | हरसूद
मॉडल स्कूल की छात्रा प्रियंका चौरे की आत्महत्या के मामले में छात्रा के पिता द्वारा स्कूल प्राचार्य के खिलाफ जनसुनवाई में चौथी शिकायत के बाद डीईओ के.एस. राजपूत बुधवार को जांच करने पहुंचे। इससे एक दिन पूर्व ही उत्कृष्ट स्कूल प्राचार्य बीएस किराड़े ने मॉडल प्रभारी प्राचार्य पटवारे को हटाकर व्याख्याता ए.एल. बजाज को प्रभार सौंप दिया। जांच के दौरान उस्कृष्ट प्राचार्य गायब हो गए। इस पर डीईओ ने नाराजी जताते हुए उन्हें तत्काल आने को कहा। उधर जिनकी शिकायत पर जांच हो रही है वही प्राचार्य एनएसएस कैंप में रवाना हो गए। प्रियंका आत्म हत्या मामले में चौरे दंपति की मांग पर हुई कार्रवाई से शिक्षा विभाग में हड़कंप है।
बिलखते हुए बताई प्राचार्य की मनमानी
चौरे दंपति की शिकायत के बाद हालांकि डीईओ द्वारा कराई गई पहली जांच में प्राचार्य पटवारे को क्लीन चिट दी जा चुकी है। किंतु पीड़ित पिता के विरोध और प्राचार्य के समर्थन में अतिथि शिक्षकों व छात्र-छात्राओं के ज्ञापन ने प्राचार्य की भूमिका पर सवाल खड़़े कर दिए। बुधवार को छात्रा के पिता देवेंद्र चौरे व मां हेमलता चौरे ने बिलखते हुए प्राचार्य की मनमानी बताई। उन्होंने बताया हमारी बेटी के बारे में स्कूल की दीवारों पर अश्लील कमेंट्स लिखे जाते रहे किंतु प्राचार्य ने कोई कार्रवाई नहीं की। बेटी ने त्रस्त होकर स्कूल जाना बंद कर दिया था। इसके बावजूद प्राचार्य ने हमें सूचना देना या अवगत कराना मुनासिब नहीं समझा। प्रियंका की आत्म हत्या और शिकायत के बाद दीवारों को कुरेदकर कमेंट्स छिपाए गए। जल्दी में स्कूल भवन के एक छोर की दीवार दूसरे रंग से पुतवा दी गई। डीईओ ने स्कूल शिक्षकों, प्रियंका के सहपाठियों से अलग-अलग लिखित बयान लिए।
पुलिस जांच तक उत्कृष्ट में रहें - डीईओ राजपूत ने उत्कृष्ट प्राचार्य को सख्त निर्देश दिए कि दो माह पूर्व आदेश के पालन में लापरवाही हो चुकी है। अब ध्यान रखें कि आत्म हत्या मामले की पुलिस जांच पूर्ण होने तक पटवारे उत्कृष्ट स्कूल में ही रहें। उन्हें मॉडल स्कूल नहीं जाने दें।
किराड़े बगैर बताए चलते बने
बयान के बाद डीईओ स्कूल की दीवारों का निरीक्षण कर जब पुन: कार्यालय पहुंचे तो भौंचक रह गए। इस दौरान उत्कृष्ट प्राचार्य किराड़े जा चुके थे और साथ में किसी का लिखित बयान भी ले गए। डीईओ ने भड़कते हुए उन्हें तुरंत वापस आने को कहा। डीईओ ने कहा किराड़े की कार्यप्रणाली की शिकायत उच्चाधिकारियों से करेंगे। जांच के दौरान मामले की मूल वजह मॉडल के प्रभारी प्राचार्य रहे आर.के. पटवारे डीईओ के सामने ही राष्ट्रीय सेवा योजना शिविर के लिए विद्यार्थियों को लेकर रवाना हो गए।
कलेक्टर सौंपेंगे प्रतिवेदन
देवेंद्र चौरे, अतिथि शिक्षकों और छात्रा के सहपाठियों के बयान लिए हैं। चार-पांच दिन में कलेक्टर को प्रतिवेदन सौंप देंगे। पटवारे को उनकी मूल शाला उत्कृष्ट में भेज दिया है। के.एस. राजपूत, डीईओ खंडवा
hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva